Təge, wɔ́ Ńtondôbə ó sə́ kig etun, nə́ təge dzǎm kode, alɔ́ díé lə́ sə́ kig ndɔ̄g, nə təge dzǎm wóg ! 2Ńdɔ̄ hḿ bə̄bə́ə̄ mim̀bɔán báán ḿbɔ̄ báfág ébé á zāŋ Zambá wāān ai mínā, miǹsə́m myáán éḿyā mí ngásɔli mína ású díé óyǎb ai mínā, ákyāí yə̄ nâ təge mína dzǎm wōg. 3Amú mɔ́ máán mə́ man yǎ vie ai məkǐ, mənyǔ yā mɔ́ mə́ nɔ̄dɔ́ ai bikɔ̌ bí ńsə́m, biyé bí ányu byáfōŋan və á mvol, oyə́m ó táŋana və miǹnǎl. 4Mod təge sɔ́man sósōō adzó, mod təge kad ádzō á tə́tə̄lə́, ndi e nə bɔ́ və á bivovola, bákɔ́bɔ hə bədzə́dzāā bə́ mam, bábui və fəg mətóm, bâkə byé və anyamá. 5Bákə̄g məkǐ mə́ nyóé, bâtiŋ ndal bobo, é mod a dí məkǐ mábán a wú; ákī lábóle lákūli və akpə̌. 6Tén dzábán eki tə kúlī bīyé, é dzóm bábɔ́d étēde təge ai dzɔ́; mim̀bɔán myábán mí nə mim̀bɔán mí ásum, mɔ́ mábán mâbonde və bibəlan bí ngɛ́d. 7Məkǒl mábán mə́ nə mim̀bíl á mákə̄ ábē, bâwulu mim̀bíl á bákə soě mīḿfúfúb məkǐ; miǹtsogán myábán mí nə miǹtsogán mí éndáman, é vóm bálod hə bilíg, hə bibúbuga. 8Bâyə̌m kig zěn yǎ mvɔ̄ī, é vóm bálod təge ai sósōō ǹtól; miǹlán myábán, bátūb myá və miǹkɔ́d, ényɔ́ ósə ǎ wulu étēde təge tóban ai mvɔí. 9Sə̌ fə̄ yá m̀bəmbə ǹtsígán ǹtól ā ńtɔ̄á bía oyǎb, sósōō təge kwí ábə bíā. Bǐ ngábə́ yanga m̀fyɛ, díbi lə́ ńtɔ̄á, engə́ngə́ŋ, ńdɔ byǎwulu á fufǔd dī. 10Byǎkə byǎbōb anə́ mīńdíndím á ḿfim, byǎbōb anə́ é bod bə́ nə́ təge ai mís. Ai zǎŋ amǒs byǎsfās mim̀bəg və anə á məsulí mə́ ngōgé; enyiŋ ǹtúd á nyɔ́l, bǐ ńlāmá anə́ mim̀bim. 11Bíā bə́sə byǎwúŋulu anə́ zə̄ máŋ, byǎtad anə́ ábə̌ŋ. Bǐ ngábə fidigi ǹtól, və təge ai dzóm ! Ngə́ ákodé, və lə́ ḿbāā oyǎb ! 12Amú bī ngádaŋ mvéndé dzoe á mís móe təge ai aláŋá, miǹsə́m myáán myâtoe bía bibǒŋ; tóé ébēn, bǐ nə ǹdzyéán ai enyiŋ mə́lɔ́ dzáán, ńdɔ̄ fə emgbáŋ dzáán byǎyəm dzɔ́ ḿbəŋ.